ఎదురులేని బౌలింగ్‌ దళం
- టెస్టుల్లో పేస్‌, స్పిన్‌తో భారత్‌ జోరు
- సహకరించని పిచ్‌లపైనా మనోళ్ల ప్రతాపం
భారత జట్టు అనగానే ఉపఖండం పులి అనే అపప్రద ఉండేది. బలమైన బ్యాటింగ్‌ లైనప్‌, మాయలో ఆరితేరిన స్పిన్నర్లకు టీమ్‌ ఇండియా కేంద్రం. ఇప్పుడు అలా కాదు. పరిస్థితిలో ఎంతో మార్పు వచ్చింది. బ్యాటింగ్‌, స్పిన్‌లో తన వైభవం కొనసాగుతున్నా.. పేస్‌లో కొత్త జీవం వచ్చేసింది. ఏమాత్రం సహకారం లభించని పిచ్‌లపైనా పేసర్లు వికెట్ల వేట సాగిస్తున్నారు. బ్యాట్స్‌మన్‌ భారీ శతకాలను మైమరిపించే రీతిలో ప్రత్యర్థి బ్యాట్స్‌మెన్‌కు సింహాస్వప్నం అవుతున్నారు. కెప్టెన్‌ విరాట్‌ కోహ్లి హయాంలో భారత బౌలింగ్‌ దశం అత్యంత శక్తివంతంగా రూపొందింది.
నవతెలంగాణ క్రీడా విభాగం
' మా లక్ష్యం మ్యాచ్‌ సమీకరణాల నుంచి పిచ్‌ పరిస్థితులను పూర్తిగా తొలగించటం. టెస్టు వేదిక జొహనెస్‌బర్గ్‌, ముంబయి, న్యూఢిల్లీ, ఆక్లాండ్‌, మెల్‌బోర్న్‌ అనే వ్యత్యాసం లేకుండా 20 వికెట్లు కూల్చగల్గాలి. ఈ లక్ష్యం ఎలా సాధించగలం? ఫాస్ట్‌ బౌలర్లు, స్పిన్నర్లతో పరిపూర్ణమైన బౌలింగ్‌ దళం అవసరం'.. ఇటీవల దక్షిణాఫ్రికాపై గాంధీ-మండేలా ఫ్రీడం సిరీస్‌ క్లీన్‌స్వీప్‌ చేసిన అనంతరం భారత చీఫ్‌ కోచ్‌ రవిశాస్త్రి చేసిన వ్యాఖ్యలు ఇవి. మాటల గారడీలో ఉద్దందుడు రవిశాస్త్రి ఏడాది క్రితం ఇవే మాటలు చెబితే, ఎవరూ పెద్దగా పట్టంచుకునే వారు కాబోలు!. కానీ ఇప్పుడు కచ్చితంగా శాస్త్రి మాటలను సిరీయస్‌గా తీసుకోవాల్సిందే. అందుకు కారణంగా అణ్వస్త్రంలా తయారైన భారత బౌలింగ్‌ విభాగమే. విరాట్‌ కోహ్లి నాయకత్వ పగ్గాలు అందుకున్న తర్వాత భారత బౌలింగ్‌ విభాగంలో విప్లవాత్మక మార్పులు కనిపిస్తున్నాయి. భారత క్రికెట్‌లో ఇప్పుడు బౌలింగ్‌ దళమే అత్యుత్తమం కాకపోవచ్చు, కానీ ప్రస్తుత ప్రపంచ క్రికెట్‌లో కోహ్లిసేన బౌలర్లు అత్యంత ప్రమాదకారులు అనే వాస్తవం అంగీకరించక తప్పదు.
పేసర్లు మెరుస్తున్నారు : ఇటీవల దక్షిణాఫ్రికాతో టెస్టు సిరీస్‌లో భారత బ్యాటింగ్‌ లైనప్‌ నుంచి భారీ శతకాలు నమోదయ్యాయి. అయినా, సిరీస్‌లో అందరికీ గుర్తుండిపోయే ప్రదర్శన మాత్రం బౌలింగ్‌ దళం నుంచి వచ్చినవే. విశాఖలో మహ్మద్‌ షమి స్పెల్‌, రాంచిలో ఉమేశ్‌ యాదవ్‌ విజృంభణను అభిమానులు అంత సులభంగా మర్చిపోలేరు. పదునైన పేస్‌ బౌలింగ్‌కు దక్షిణాఫ్రికా పెట్టింది పేరు. అటువంటి సఫారీపైనే మన పేసర్లు పైచేయి సాధించారు. పిచ్‌ నుంచి సహకారం లభించని సమయంలో కండ్లుచెదిరే ప్రదర్శన చేశారు. కెప్టెన్‌ కోహ్లి నాయకత్వంలో చెప్పుకోదగిన విషయం, పేసర్ల ప్రదర్శన. కోహ్లి కెప్టెన్సీలో పేసర్లు వికెట్ల వేటలో ముందుంటున్నారు. విరాట్‌ కోహ్లి సారథ్యం వహించిన 51 టెస్టుల్లో భారత బౌలింగ్‌ విభాగం ప్రదర్శన అమోఘం. పేసర్లు 420 వికెట్లు పడగొట్టగా, స్పిన్నర్లు 472 వికెట్లు కూల్చారు. పేసర్లు 26.79 సగటు సాధించగా, స్పిన్నర్లు 25.02 సగటుతో మెరిశారు. పేసర్ల స్ట్రయిక్‌రేట్‌ 52.5 కాగా, స్పిన్నర్లు 54.1గా నమోదు చేశారు. మొత్తం వికెట్లలో పేసర్లు 47.1 శాతం పడగొట్టారు. స్పిన్నర్లు 52.9 శాతం వికెట్లను ఖాతాలో వేసుకున్నారు.
నాయకుడికి ఆయుధం : బ్యాట్స్‌మన్‌గా విరాట్‌ కోహ్లిపై ఎక్కుపెట్టేందుకు విమర్శలు లేవు. కానీ నాయకుడిగా కోహ్లి ఎన్నో విమర్శలు ఎదుర్కొన్నాడు. అందులో వనరుల సమర్థ వినియోగం ముఖ్యమైనది. ప్రపంచ శ్రేణి బౌలర్లు అందుబాటులో ఉండటం కోహ్లి నాయకత్వాన్ని సులభతరం చేసింది. 2014-15 నుంచి విరాట్‌ కెప్టెన్సీ వహించిన 14 సిరీస్‌ల్లో (ఏకైక టెస్టు సిరీస్‌లు మినహా) బౌలర్లు ఒక్కో వికెట్‌కు 30 పరుగులోపే ఇచ్చుకున్నారు. స్వదేశంలో 24.56 సగటు ఆశ్చర్యం ఏమీ కాదు. కానీ విదేశీ పిచ్‌లపై సగటు భారత బౌలింగ్‌ విభాగం సత్తాను చాటుతోంది. దక్షిణాఫ్రికాలో 23.49, ఆస్ట్రేలియాలో 25, ఇంగ్లాండ్‌లో 29.81 సగటుతో బౌలర్లు రెచ్చిపోయారు. జశ్‌ప్రీత్‌ బుమ్రా, ఇషాంత్‌ శర్మ, మహ్మద్‌ షమి, ఉమేశ్‌ యాదవ్‌ సహా రవిచంద్రన్‌ అశ్విన్‌, రవీంద్ర జడేజా వంటి వరల్డ్‌ క్లాస్‌ బౌలర్లు వికెట్ల వేటలో ముందున్నారు.
బంగ్లా బహుపరాక్‌ : టీ20 సిరీస్‌లో బంగ్లాదేశ్‌ బ్యాట్స్‌మెన్‌ భారత బౌలర్లపై ఆధిపత్యం చెలాయించారు. విజయం సాధించిన న్యూఢిల్లీ టీ20 సహా ఓడిన రాజ్‌కోట్‌, నాగ్‌పూర్‌లలో భారత బౌలర్లపై దండెత్తారు. ప్రథమ ప్రాధాన్య బౌలింగ్‌ దళం కాకపోవటంతో ఈ విషయాన్ని ఎవరూ పెద్దగా పట్టించుకోలేదు. ఇప్పుడు బంగ్లాదేశ్‌ టెస్టు సవాల్‌కు సిద్ధమవుతోంది. టీ20లో భారత్‌కు గట్టి పోటీనిచ్చిన బంగ్లాదేశ్‌ ఐదు రోజుల ఆటలో ఏం చేస్తుందో ఆసక్తికరం. కోహ్లి నాయకత్వంలో వన్డే, టీ20ల కంటే టెస్టుల్లో భారత్‌ ప్రమాదకర జట్టుగా తయారైంది. బలమైన దక్షిణాఫ్రికా కోరలు పీకి వికెట్ల దాహంతో ఎదురుచూస్తున్న భారత బౌలింగ్‌ విభాగం ముందు బంగ్లాదేశ్‌ అసలు ఏమాత్రం పోటీ ఇస్తుందో చూడాలి.
మీ స్నేహితులకు రికమెండ్ చెయ్యండి